
Република Србија
УСТАВНИ СУД
Број: Уж-6048/2017 
______2021. године 
Б е о г р а д
 

	Уставни суд, Велико веће, у саставу: председник Суда Снежана Марковић, председник Већа и судије Мирослав Николић, др Тијана Шурлан, др Тамаш Корхец (Korhecz Tamás), др Милан Шкулић, Лидија Ђукић, др Наташа Плавшић и Весна Илић Прелић, чланови Већа, у поступку по уставној жалби М. Ђ. из Београда, на основу члана 167. став 4. у вези са чланом 170. Устава Републике Србије, на седници Већа одржаној 3. јуна 2021. године, донео је

О Д Л У К У

	Одбија се као неоснована уставна жалба М. Ђ. изјављена против решења Вишег суда у Београду – Посебно одељење К. По1. 70/11 од 24. маја 2017. године и решења Апелационог суда у Београду– Посебно одељење Кж2. По1. 128/17 од 9. јуна 2017. године.

О б р а з л о ж е њ е

	1. М. Ђ. из Београда поднео је 13. јула 2017. године, преко пуномоћника З. А, адвоката из Београда, Уставном суду уставну жалбу, допуњену 29. децембра 2017. и 4. јуна 2018. године, против решења Вишег суда у Београду – Посебно одељење К. По1. 70/11 од 24. маја 2017. године и решења Апелационог суда у Београду– Посебно одељење Кж2. По1. 128/17 од 9. јуна 2017. године, због повреде права на правично суђење, на једнаку заштиту права и на слободу кретања, зајемчених одредбама члана 32. став 1, члана 36. став 1. и члана 39. ст. 1. и 2. Устава Републике Србије.
	2. Уставни суд је, на седници одржаној 5. марта 2020. године, донео Одлуку Уж-8208/2016 којом је одбио као неосновану уставну жалбу М. Ђ. изјављену против решења Вишег суда у Београду – Посебно одељење К. По1. 70/11 од 25. августа 2016. године, решења Апелационог суда у Београду – Посебно одељење Кж2. По1. 297/16 од 27. септембра 2016. године, решења Вишег суда у Београду – Посебно одељење К. По1. 70/11 од 25. новембра 2016. године и решења Апелационог суда у Београду – Посебно одељење Кж2. По1. 366/16 од 12. децембра 2016. године. Наведена решења су претходила доношењу овде оспорених решења о продужењу мере забране напуштања боравишта уз привремено одузимање путне исправе.
	Будући да је Уставни суд у спроведеном поступку утврдио да су разлози за продужење мере забране напуштања боравишта уз привремено одузимање путне исправе према подносиоцу уставне жалбе као окривљеном, идентични разлозима наведеним у решењима Вишег суда у Београду – Посебно одељење К.По1. 70/11 од 25. августа и 25. новембра 2016. године и Апелационог суда у Београду – Посебно одељење Кж2. По1. 297/16 од 27. септембра 2016. године и Кж2.По1. 366/16 од 12. децембра 2016. године, те да су решења оспорена овом уставном жалбом донета након доношења наведених решења оспорених уставном жалбом у предмету Уставног суда Уж-8208/2016, као и да су наводи уставне жалбе којима се аргументује повреда означених права у суштини идентични као и у уставној жалби по којој је донета Одлука Уж-8208/2016 од 5. марта 2020. године, Суд је оценио да подносиоцу нису повређена права зајемчена одредбама члана 32. став 1, члана 36. став 1. и члана 39. ст. 1. и 2. Устава. 
	Оваква одлука је утемељена на разлозима детаљно изнетим у образложењу Одлуке Уставног суда Уж-8208/2016 од 5. марта 2020. године, која је објављена на интернет страници Уставног суда (www.ustavni.sud.rs).
	Полазећи од наведеног и одредбе члана 89. став 1. Закона о Уставном суду („Службени гласник РС“, бр. 109/07, 99/11, 18/13 – Одлука УС, 40/15 – др. закон и 103/15), Уставни суд је уставну жалбу одбио као неосновану.
	3. Уставни суд је, на основу одредаба члана 42б став 1. тачка 1) и члана 45. тачка 9) Закона о Уставном суду, донео Одлуку као у изреци.


ПРЕДСЕДНИК ВЕЋА
Снежана Марковић, с.р.


За тачност отправка:

